মানহানি মামলায় কুণালের বিরুদ্ধে প্রমাণ দিতে ব্যর্থ, আদালতে ‘রণে ভঙ্গ’ অভয়ার বাবার

কলকাতা: আরজি কর কাণ্ডে (RG Kar Case) কুণাল ঘোষের (Kunal Ghosh) দায়ের করা মানহানি মামলায় কার্যত পিছু হটলেন অভয়ার (Abhaya) বাবা। বৃহস্পতিবার ব্যাঙ্কশাল আদালতের শুনানিতে তাঁর আইনজীবী ফিরোজ এডুলজি কুণাল ঘোষের বিরুদ্ধে আনা অভিযোগের কোনও প্রমাণ হাজির করতে পারেননি। বরং ঠিক কী মন্তব্য করেছিলেন অভয়ার বাবা, তা জানতে আদালতে পেনড্রাইভ চেয়ে সময় চান তিনি। এই প্রসঙ্গে কুণাল ঘোষ কটাক্ষ করে বলেন, “অভিযোগ করেছেন, আবার আদালতে এসে প্রমাণ দিতে পারছেন না. এতো রণে ভঙ্গ দেওয়া ছাড়া কিছু নয়।”

এদিন আদালতে হাজির ছিলেন না অভয়ার বাবা। শুনানির সময় তাঁর আইনজীবীও সরাসরি প্রমাণ দেখাতে ব্যর্থ হন। কুণাল ঘোষের বক্তব্য, “রাস্তার পাশে দাঁড়িয়ে বা সাংবাদিক ডেকে অনেক কিছু বলা যায়। কিন্তু আদালতে প্রমাণ ছাড়া অভিযোগের কোনও মূল্য নেই।” তিনি আরও স্পষ্ট করে দেন, এই মামলা তিনি শেষ পর্যন্ত লড়বেন এবং “মিথ্যা অভিযোগের সত্যতা প্রমাণ করেই ছাড়বেন।”

আরও পড়ুন: দ্রোহের কার্নিভালে আইনভঙ্গের অভিযোগে ফের থানায় তলব ৫ ডাক্তারকে

উল্লেখ্য, গত বছরের আরজি কর হাসপাতালে চিকিৎসক ধর্ষণ-খুন মামলার পর থেকেই অভয়ার বাবা রাজ্য ও কেন্দ্রীয় তদন্ত সংস্থার বিরুদ্ধে সরব ছিলেন। তিনি কুণাল ঘোষের নাম জড়িয়ে নানা অভিযোগ করেছিলেন। সেই মন্তব্যকেই মানহানির অভিযোগে আদালতে টেনে এনেছেন কুণাল। মামলার পরবর্তী শুনানি নির্ধারিত হয়েছে আগামী ১৯ নভেম্বর।

দেখুন আরও খবর: